So vir die jaar se EC-Bash het ek maar op die laaste oomblik besluit om weer af te ry.,,,, dis mos lekker by die EC-Bash
So gekyk hoe ons van hom af kon ry Baviaans toe, sien ek hierdie pragtige roete oor so 'n passie wat MOOI lyk maar toe praat die manne ons bang om met die groot nuwe fietse die pad aan te durf. Grootrivier poort doen jy met 'n OU Groot fiets of iets kleiner.
Soek eers 'n plek om van daai klein fuses te koop aangesien die een geblaas het wat die tablet voer. Hoekom weet ek nie, want ek het die oorspronklike 3.5A al vervang met 'n 10A om die pomp te trek en die tablet kan nie meer as dit trek nie.
Kom ek by die Midas aan en kry wat ek soek. Toe ek omdraai loop ek my vas in Nimmo... besig om parte te koop vir die boerdery. Vra waar kan ek eet en hy stel voor die Bordeaux Restaurant skuins oor die Midas.... seker 'n connection van hom.
Wel dit was die moeite werd om daar te stop... lekker bodem koffie en 'n heerlike eier en spek broodjie. Thanks Nimmo dit was 'n goeie keuse.
Draai toe sommer gou daar by Noupoort in om te kyk of daar nog baie ou treine staan. Sien niks by die stasie nie, net 'n klompie trokke en parte so 'n ent uit die dorp. Verlede jaar het ons baie vragmotors gesien met skroot rigting PE...het seker alles al opgesny en verkoop die blerrie sprinkane.
Nou ja julle ken nou al die storie van Dorsland en sy modder pad. Ek het hom vertel, ek kamp sommer by die teerpad en wag vir hom more oggend om op te vang.
So het ons begin kuier op die stukkie HEMEL op aarde. Dorsland jy het 'n pragtige plek gekoop.... DOEN NET IETS AAN DAAI BLERRIE PAD..
Wel op 'n plaas kan jy nie net sit en boer in die kombuis nie. As jy nog vir 'n paar dae weggaan moet jy ook seker maak alles is in orde. Dus het ons gaan kyk of al die waterbakke se water reg is, of die dam vol is. Ook die kamp vir die ooie wat enige tyd moet lam reg is...ens ens ens.
Man wat 'n lekker vriendelike man met 'n gawe vroutjie op daai plaas. Dis sommer heel gesellig daar by hulle.
So kom ons 'n entjie en daar tussen die populier bome glip die agterwiel so bietjie en gooi my van lyn af.
Daai diep vore van die laaste stuk is sekerlik nog nie goed vasgetrap gewees nie en 'n paar keer sien ek hoe Dorsland se agterwiel sommer net so wegsak.
'n Mens sou dink die middel van die pad is die hoogste en sal dus die droogste wees. Ek het 'n paar keer 'n ander lyn aan die kant gevat en nie soos hy weggesak nie.
Nog binne die kamp voeter Jaco in die bosse op die linkerkant. Jolandie en ek volg hom so mooitjies. Toe sou ons uitvind dat sy bril opgewasem het en hy raak die pad toe sommer byster binne die kamp.
Nou ja met die ry deur die kloof en die laat wegkom het toe bietjie teen ons getel en die beplande roete langs die kus is toe maar laat vaar.